OČKO 10/2019  - október
mesačník pre nevidiacich a slabozrakých Nitrianskeho regiónu. S podporou Mesta Nitra vydala SINA Nitra n.o. a ZO ÚNSS Nitra, Nedbalova 540/17, 949 11 Nitra 
0911/328921, 0911/328922, hovoriaciweb@gmail.com

O b s a h
Biela pastelka 2019.............................................................1
Pozvánka pre tvorivých členov ÚNSS. ...............................2
Qardisti pozor!.....................................................................3
Príďte si zacvičiť..................................................................4
Pripravujeme na november................................................ 4
Zapojte sa do klubových aktivít............................................4

Biela pastelka 2019
Jej 18. ročník má za sebou hlavný zbierkový deň, ktorým bol piatok 20. september 2019. V stovkách slovenských miest, obcí, škôl, ale aj firiem a inštitúcií, viac ako tri tisíc dobrovoľníkov v bielych tričkách s logom Bielej pastelky vyzbieralo rekordnú sumu 162 310,49 €. Rovnako tomu bolo v našom kraji tiež s rekordným výnosom 22 324,71. Ako vo všetkých krajských mestách, aj u nás sme mali stánky Bielej pastelky. V N-Centre Nitra zriadilo stánok naše krajské stredisko a pracovníčkam KS pomáhala v ňom naša členka Mária Nagyová so svojím asistentom. ZO Nitra zabezpečila stánok v meste Topoľčany. KS a ZO ďakuje všetkým dobrovoľníkom a školám, ktorí pomohli. Očko nemá toľko priestoru, aby sme mohli spomenúť všetkých, ktorí pomohli, chceme vyzdvihnúť aspoň tých, čo najazdili so svojimi vozidlami desiatky i stovky kilometrov - Ladislav Fúska, Věra Blahová, Marián Benada a Vladimír Smatana. Taktiež by sme sa neobišli bez pomoci profesorky Gymnázia 17. novembra v Topoľčanoch Aleny Szabovej, ktorá so svojimi 16-timi študentami realizovala zbierku v meste Topoľčany a Oľgy Držíkovej, ktorá spolu s aktivačnými dievčatami Věrkou a Majkou nabalila pastelky a náležitosti k 62 pokladničkám.
V tomto roku sa uskutočnila aj motivačná súťaž pre základné organizácie o pokladničky s najvyšším výnosom. Zásluhou Terézie Uharčekovej a Ivety Zbrankovej získala ZO Nitra mimoriadnu odmenu 200 eur. Menované vyzbierali vo Fakultnej nemocnici v Nitre sumu 461,06 €. Vysoký rešpekt si zaslúžia aj páni Emil Orel a Karol Malý, ktorí s troma palicami prešli mesto a vyzbierali 214,47 € a zaujímavým počinom bolo aj zbierkovanie našich členiek na Úrade vlády SR, kde vyzbierali cca o 20 eur viac ako menovaní páni. Zbierka trvá až do konca roka, preto máme na Únii ešte dve pokladničky, kde sa dá prispievať- jedna je na Krajskom stredisku, druhá v SINE a budú prístupné aj na všetkých našich akciách. Prispieť sa dá tradične SMS-kou v hodnote 2 € na číslo 820. Už teraz je na centrálnom účte zbierky vyše 181 tisíc, čo je takmer o tri tisícky viac, ako bol vlaňajší celkový výnos. Ešte raz, veľká vďaka všetkým, čo prispeli a ešte prispejú. 

Pozvánka pre tvorivých členov ÚNSS
Po minuloročných pozitívnych ohlasoch na stretnutie tvorivých krúžkov Základných organizácií Krajská rada ÚNSS Nitra schválila vo svojom pláne aj v tomto roku  stretnutie, na ktoré vás srdečne pozývame 23.10.2019 (streda) v čase od 9:00hod. v priestoroch SINA Nitra, n.o. na Nedbalovej 17 v Nitre.
Cieľom stretnutia bude vzájomná výmena tvorivých nápadov a postupov ručných prác vhodných pre ľudí so zrakovým postihnutím.
Keďže v tomto roku nebudeme stretnutie financovať zo žiadneho projektu, prosíme účastníkov, aby si so sebou priniesli hotové výrobky na prezentáciu svojej činnosti, ale aj materiál na tvorenie. Krajská rada ÚNSS Nitra zabezpečí účastníkom obed a preplatí náklady na cestovné.
Kapacita projektu je 30 účastníkov. Za každý krúžok alebo ZO ÚNSS sa môžu zúčastniť 4 osoby, v prípade kapacitných možností po konzultácii 5 účastníci. 

Program:
8:00- 9:00 hod. – registrácia účastníkov 
9:00 – 12:00 hod. – otvorenie, prezentácia činnosti jednotlivých krúžkov  
12:00 – 13:00 hod. – obed
13:00 – tvorenie až pokiaľ vydržíme
Prihláste sa do 18.10.2019 u Oľgy Držíkovej – 0911328922 alebo Eriky Šodorovej – 0911636421.

Qardisti pozor!
Októbrové Qardo sa ruší, nakoľko viacerí aktéri v druhú sobotu v mesiaci pocestujú na rekondičný pobyt do Dudiniec a na ďalšie soboty majú iný program, ale máme pozvanie od priateľov zo SONS Zlín na ich jesenný turnaj, ktorý sa uskutoční v sobotu 23. novembra. Záujemci o účasť sa môžu hlásiť na číslach uvedených v hlavičke Očka do konca októbra. Ako budeme cestovať sa dohodneme podľa počtu záujemcov.  

Príďte si zacvičiť
V letnom trojčísle Očka sme Vás informovali, že tanečný krúžok Očko prerušil nácvik scénických tancov a dal sa na rehabilitačné cvičenie, ktoré vedie fyzioterapeutka a naša členka pani Štefánia Dianová. Cvičenia sú koncipované tak, aby vyhovovali všetkým ľuďom bez rozdielu veku a kondície. Cvičí sa u nás na Nedbalovej každý utorok o 15:30 hod. Nie je samozrejmosťou, že by na nás niekde čakali, kam môžeme prísť bezplatne a keď nevidíme na cvičiteľa, všetko nám vysvetlia a opíšu. Pridajte sa aj vy k tým, čo si to nevedia vynachváliť. 

Pripravujeme na november
Slávnostná akadémia  ku Dňu nevidiacich sa tentoraz uskutoční v sobotu 16. novembra v reštaurácii Olympia. Pozvánku nájdete až v novembrovom Očku, ale pracujeme na nej už teraz. Keby nám chcel niekto pomôcť vystúpením v kultúrnom programe alebo niečím do tomboly, budeme radi. Uvítame aj sprostredkovanie ochotného sponzora. Kontaktovať nás môžete na tel. číslach v hlavičke. 

V novembri sa na Nedbalovej uskutoční prezentácia Tyflocompu - Technické novinky zo sveta pomôcok, takže pozvánka bude opäť v 11. čísle Očka.   

Zapojte sa do klubových aktivít v SINA Nitra, n.o.
Skúšky skupiny RADOSŤ - Každý pondelok o 9:30 h.
Tvorivé dielne krúžku RADKA - Každý štvrtok o 9:30 h. 
Cvičenie s Očkom- utorok o 15:30 h. – okrem utorka 15. októbra, cvičiteľka v Dudinciach
Tréningy aplikovaného stolného tenisu – pondelky a piatky nepravidelne 
Očko 10/2019 – spracoval Josef Zbranek